ทองคำปิดร่วง 11.20 ดอลล์
สัญญาทองคำตลาดนิวยอร์กปิดร่วงลง นักลงทุนเทขายทำกำไรหลังจากสัญญาทองคำทะยานขึ้นแข็งแกร่งในช่วงหลายวันก่อนหน้านี้
9 มี.ค. 2553

สัญญาทองคำตลาดนิวยอร์กปิดร่วงลง นักลงทุนเทขายทำกำไรหลังจากสัญญาทองคำทะยานขึ้นแข็งแกร่งในช่วงหลายวันก่อนหน้านี้
สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 11.20 ดอลลาร์ ปิดที่ 1,124.00 ดอลลาร์/ออนซ์ หลังจากเคลื่อนตัวในช่วง 1,118.50-1,138.00 ดอลลาร์
ขณะที่สัญญาโลหะเงินส่งมอบเดือนพ.ค.ปิดที่ 17.272 ดอลลาร์/ออนซ์ ลดลง 11.00 เซนต์ และสัญญาโลหะทองแดงส่งมอบเดือนพ.ค.ลดลงสู่ระดับ 3.4105 ดอลลาร์/ปอนด์
ส่วนสัญญาพลาตินัมส่งมอบเดือนเม.ย.ปิดที่ 1,600.10 ดอลลาร์/ออนซ์ พุ่งขึ้น 21.00 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 417.35 ดอลลาร์/ออนซ์ ลดลง 5.35 ดอลลาร์
ตลาดทองคำ COMEX ถูกกดดันจากแรงขายทำกำไร และสกุลเงินยูโรที่ฟื้นตัวขึ้นหลังจากนายนิโคลาส์ ซาร์โกซี ประธานาธิบดีฝรั่งเศส ระบุว่าหากจำเป็น ยุโรปจะใช้แผนให้ความช่วยเหลือกรีซ ซึ่งข่าวดังกล่าวทำให้นักลงทุนมีความเชื่อมั่นในสกุลเงินยูโรมากขึ้น
กองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลก เข้าถือครองทองคำที่ระดับ 1,116.120 ตัน ณ วันที 5 มี.ค. เพิ่มขึ้น 0.609 ตันจากวันที่ 3 มี.ค